b"\n_START_ARTICLE_\nDialecte consecutiu\n_START_PARAGRAPH_\nUn dialecte consecutiu \xc3\xa9s una varietat territorial d'un idioma procedent del trasplantament de l'idioma des de l'\xc3\xa0rea d'un dialecte constitutiu, \xc3\xa9s a dir, que la seva \xc3\xa0rea \xc3\xa9s una zona d'expansi\xc3\xb3 d'un domini ling\xc3\xbc\xc3\xadstic. El punt d'uni\xc3\xb3 entre els dialectes consecutius i els constitutius s\xc3\xb3n els dialectalismes passius. Els dialectes consecutius tamb\xc3\xa9 solen tenir m\xc3\xa9s o menys elements procedents de la llengua anterior parlada en el territori (substrat), que \xc3\xb2bviament manquen als dialectes constitutius corresponents. Els criolls poden tenir relaci\xc3\xb3 amb els dialectes consecutius._NEWLINE_En la llengua catalana s\xc3\xb3n dialectes consecutius tots els de la Catalunya Nova (catal\xc3\xa0 tarragon\xc3\xad, dins el bloc dialectal oriental; catal\xc3\xa0 de transici\xc3\xb3 i catal\xc3\xa0 nord-occidental de transici\xc3\xb3, al Principat de Catalunya, dins el bloc dialectal occidental), de les Balears (catal\xc3\xa0 balear), del Pa\xc3\xads Valenci\xc3\xa0 (catal\xc3\xa0 valenci\xc3\xa0) i de l'Alguer (catal\xc3\xa0 alguer\xc3\xa8s). Hi ha hagut dialectes consecutius desapareguts, com el de Fort-de-l'Eau (l'actual Bordj El Kiffan, a Alg\xc3\xa8ria), resultat d'una colonitzaci\xc3\xb3 menorquina i tamb\xc3\xa9 anomenat patuet; o els dialectes de les ciutats sardes de Casteddu (C\xc3\xa0ller) i T\xc3\xa0ttari (S\xc3\xa0sser). En el cas de la zona occidental de la Catalunya Nova, hom discuteix el grau d'afinitat amb el catal\xc3\xa0 del moss\xc3\xa0rab que s'hi parlava en el moment de la conquesta catalana. L'\xc3\xa0rea d'un dialecte consecutiu pot ser una continuaci\xc3\xb3 territorial de la d'un dialecte constitutiu (la Catalunya Nova i el Pa\xc3\xads Valenci\xc3\xa0) o poden estar separades (les Illes Balears i l'Alguer)._NEWLINE_La llengua occitana est\xc3\xa0 formada fonamentalment per dialectes constitutius, llevat de les petites col\xc3\xb2nies que formen illots ling\xc3\xbc\xc3\xadstics a l'Estat itali\xc3\xa0. La pen\xc3\xadnsula italiana \xc3\xa9s ocupada per varietats constitutives, fora dels illots ling\xc3\xbc\xc3\xadstics al\xc2\xb7l\xc3\xb2glots que s'hi troben (alban\xc3\xa8s, croat, grec, w\xc3\xa0lser...). L'espanyol t\xc3\xa9 dialectes consecutius a la pen\xc3\xadnsula Ib\xc3\xa8rica i a Am\xc3\xa8rica. El franc\xc3\xa8s en t\xc3\xa9 tamb\xc3\xa9 a Am\xc3\xa8rica (Canad\xc3\xa0 i Louisiana). En un sentit ample, totes les lleng\xc3\xbces rom\xc3\xa0niques s\xc3\xb3n varietats consecutives del llat\xc3\xad del Laci."